Document ID: 32014R1069

IZVEDBENA UREDBA KOMISIJE (EU) št. 1069/2014
z dne 10. oktobra 2014
o odstopanju od Uredbe Sveta (ES) št. 73/2009 glede obdobja obvezne reje za premijo za krave dojilje za leto 2014 v Španiji
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 142(r) Uredbe,
ob upoštevanju naslednjega:
(1)
Premija za krave dojilje se lahko v skladu z drugim pododstavkom člena 111(2) Uredbe (ES) št. 73/2009 dodeli kmetom pod pogojem, da imajo na kmetiji v reji določeno število živali najmanj šest zaporednih mesecev od dneva, ko vložijo zahtevek za premijo za krave dojilje. Ista obveznost velja, kadar države članice plačajo dodatno nacionalno premijo za krave dojilje v skladu s členom 111(5) Uredbe (ES) št. 73/2009.
(2)
Španija je obvestila Komisijo, da dele države pesti izjemna in trajna suša, ki je posledica velikega primanjkljaja padavin glede na dolgoletno povprečje zaradi nezadostnega števila dni z močnejšimi padavinami v obdobju od 1. oktobra 2013. Te trajne razmere povzročajo izčrpavanje pašnikov ter pomanjkanje in/ali slabšo kakovost razpoložljive krme, kar ustvarja izjemno težke gospodarske razmere za kmete na območjih, prizadetih s sušo, ki ohranjajo celotne črede v obsežnih sistemih reje in morajo upoštevati obdobje obvezne reje iz drugega pododstavka člena 111(2) Uredbe (ES) št. 73/2009.
(3)
Nastale so izredne razmere, ki so kmetom, ki redijo krave dojilje, zaradi višjih stroškov krmljenja in napajanja živali povzročile resne praktične in posebne težave. Da bi se kmetom, ki redijo krave dojilje na območjih, prizadetih s sušo, omogočilo nadaljnje izpolnjevanje finančnih obveznosti, ne da bi izgubili pravico do prejemanja premije za krave dojilje v skladu s členom 111 Uredbe (ES) št. 73/2009, je primerno skrajšati trajanje obdobja obvezne reje iz drugega pododstavka člena 111(2) navedene uredbe za leto vložitve zahtevkov 2014.
(4)
Obdobje obvezne reje iz člena 111(2) Uredbe (ES) št. 73/2009 se lahko v skladu z datumi vložitve zahtevkov za premijo za krave dojilje v obdobju, ki ga določi Španija, konča ne prej kot 2. septembra 2014 in najpozneje 10. decembra 2014. Da bi bili do odstopanja upravičeni vsi zadevni kmetje, je primerno, da se ta uredba uporablja retroaktivno.
(5)
Ukrepi iz te uredbe so v skladu z mnenjem Odbora za neposredna plačila -
SPREJELA NASLEDNJO UREDBO:
Člen 1
Za koledarsko leto 2014 se z odstopanjem od drugega pododstavka člena 111(2) Uredbe (ES) št. 73/2009 najkrajše obvezno obdobje reje iz navedene določbe skrajša na pet zaporednih mesecev od dneva, ko se vloži zahtevek za premijo za krave dojilje.
Prvi odstavek se uporablja za kmete, ki se nahajajo v španskih avtonomnih skupnostih, navedenih v Prilogi k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. avgusta 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. oktobra 2014

Labels: 20
18
15
6